Μαρίνα Σάττι

Η **Μαρίνα Σάττι** (Αθήνα, 26 Δεκεμβρίου 1986) είναι Ελληνίδα τραγουδίστρια, συνθέτρια, μουσικός παραγωγός και ηθοποιός. Η μουσική της συνδυάζει παραδοσιακούς ελληνικούς και βαλκανικούς ήχους με σύγχρονη ποπ, χιπ χοπ και ηλεκτρονική παραγωγή.

Το 2012 αποφοίτησε από το διεθνώς αναγνωρισμένο Μουσικό Κολέγιο Μπέρκλι, όπου σπούδασε με υποτροφία ενορχήστρωση, παραγωγή και τζαζ.

Εκπροσώπησε την Ελλάδα στον Διαγωνισμό Τραγουδιού της Eurovision 2024 κατακτώντας την 11η θέση με το τραγούδι *[[Ζάρι (τραγούδι)|Ζάρι]],* ένα διαμαντένιο σινγκλ που απέσπασε επίσημη πιστοποίηση από την IFPI. Το *Ζάρι* έγινε το πρώτο ελληνικό τραγούδι που έφτασε στο νούμερο 18 των παγκόσμιων βάιραλ κατατάξεων του Spotify, ενώ κατάφερε να μπει στα μουσικά τσαρτς 29 χωρών.

Είναι η πρώτη Ελληνίδα καλλιτέχνης που το δισκογραφικό της έργο, το EP *[[P.O.P. (EP)|P.O.P.]],* κατέκτησε την 8η θέση ανάμεσα στα 10 πιο δημοφιλή άλμπουμ παγκοσμίως, αλλά και τη 10η θέση στα κορυφαία άλμπουμ του Ηνωμένου Βασιλείου. Επιπλέον, έγινε η πρώτη γυναίκα στην Ελλάδα που ανέβηκε στην πρώτη θέση των ημερήσιων κατατάξεων καλλιτεχνών του Spotify, ενώ εμφανίστηκε ταυτόχρονα στα νούμερα 1, 2 και 3 του ημερήσιου Spotify όσο και στις τάσεις του YouTube για την Ελλάδα. Το επόμενο άλμπουμ της, *[[POP TOO]]*, έγινε το πιο εμπορικό άλμπουμ του 2025 από Ελληνίδα καλλιτέχνη, με εκατομμύρια ακροάσεις και είσοδο στα τσαρτς σε περισσότερες από 50 χώρες.

Είναι η καλλιτεχνική διευθύντρια του δικού της γυναικείου χορωδιακού συνόλου, *CHÓRES.* Στόχος του σχήματος είναι όχι μόνο η καλλιέργεια των δεξιοτήτων των μελών στη μουσική, τον χορό και την υποκριτική, αλλά και η διαμόρφωσή τους ως ολοκληρωμένες καλλιτέχνιδες, με ευρεία παιδεία και κοινωνική συνείδηση. Το σύνολο αριθμεί σήμερα περισσότερες από 200 κοπέλες και γυναίκες, ηλικίας 15 έως 64 ετών, από διάφορες περιοχές και κοινωνικά υπόβαθρα.

## Νεανικά χρόνια και σπουδές
Γεννήθηκε στην Αθήνα, όπου έζησε ως 6 ετών και κατόπιν, μεγάλωσε στο Ηράκλειο Κρήτης. Ο πατέρας της ήταν από το Σουδάν και σπούδασε Ιατρική στο Καποδιστριακό Πανεπιστήμιο Αθηνών, όπου και δίδαξε μετέπειτα. Η μητέρα της σπούδασε Χημικός Μηχανικός στο Εθνικό Μετσόβιο Πολυτεχνείο και είναι από την Κρήτη, με καταγωγή από τον Πόντο και την Σμύρνη. Έχει έναν αδελφό, νομικό, που ζει στην Αγγλία και μια ετεροθαλή αδελφή από τον μετέπειτα γάμο του πατέρα της με άλλη γυναίκα, γιατρός στο επάγγελμα.

Τα παιδικά της χρόνια ήταν πλούσια σε ετερόκλητα ηθολογικά και πολιτιστικά ερεθίσματα που επηρέασαν βαθιά τη μετέπειτα μουσική της εξέλιξη και τον πολυπολιτισμικό χαρακτήρα της καλλιτεχνικής της πορείας.

Από πολύ μικρή ηλικία έδειξε ενδιαφέρον στη μουσική και στο σχέδιο, ξεκινώντας τις σπουδές κλασικού πιάνου στο Ωδείο Απόλλων Ηρακλείου σε ηλικία 5 ετών, ενώ η μεγάλη της αγάπη ήταν οι χορωδίες. Αργότερα στην εφηβεία της, ξεκίνησε σπουδές στο κλασικό τραγούδι.

Αποφοίτησε από το 3ο Γενικό Λύκειο Ηρακλείου ως αριστούχος και ύστερα μετακόμισε στην Αθήνα οπού σπούδασε αρχιτεκτονική στο Εθνικό Μετσόβιο Πολυτεχνείο για 3 χρόνια αλλά εν τέλει δεν ολοκλήρωσε. Παράλληλα, φοίτησε στο θέατρο στην Ανώτατη Σχολή Δραματικής Τέχνης «Βεάκη» και στην «Κεντρική Σκηνή»(με υποτροφία) για 2 χρόνια και έκανε σπουδές τζαζ μουσικής στο Ωδείο Φίλιππος Νάκας.

Το 2009, έλαβε πτυχία κλασικού πιάνου και ανώτερων θεωρητικών στη μουσική, καθώς και δίπλωμα στο κλασικό τραγούδι με καθηγητή τον Πάνο Δήμα, στο οποίο αρίστευσε και τιμήθηκε με το 1ο βραβείο. Την ίδια χρονιά εκπροσώπησε την Ελλάδα στην Ευρωπαϊκή Ορχήστρα Τζαζ (ΕΡΕ), ταξιδεύοντας σε όλη την Ευρώπη με έργα του Πίτερ Χερμπολτσχάιμερ.

Το 2012, αποφοίτησε από το διεθνώς αναγνωρισμένο Μουσικό Κολέγιο Μπέρκλι, όπου σπούδασε με υποτροφία τζαζ, ενορχήστρωση και παραγωγή για 3 χρόνια. Κατά τη διάρκεια των σπουδών της στην Αμερική ανέπτυξε τον προσωπικό της ήχο, συνδυάζοντας τις διαφορετικές μουσικές παραδόσεις με τις οποίες μεγάλωσε όπως την ελληνική, την αραβική αλλά και τη βαλκανική. Στο κολέγιο, τραγούδησε στο Τζον Φ. Κένεντι Σέντερ στην Ουάσινγκτον με το World Jazz Nonet ενώ συμμετείχε στο ακαπέλα σχήμα The Singing Tribe, που συνεργάστηκε με τον Μπόμπι Μακφέριν. 

Τον Σεπτέμβριο του 2024, ξεκίνησε σπουδές μεταπτυχιακού Διοίκησης Πολιτισμικών Μονάδων στο Ελληνικό Ανοικτό Πανεπιστήμιο.

## Καριέρα
Το 2011 πρωταγωνίστησε στη σειρά του ΑΝΤ1 *steps* και το 2008 στη σειρά του Alpha *Γ4.*

Το 2013 συμμετείχε στην ροκ όπερα *[[Δαίμονες (rock opera)|Δαίμονες]]* του Νίκου Καρβέλα, με πρωταγωνίστρια την Άννα Βίσση.

Από το 2006 έως το 2024 έχει πρωταγωνιστήσει, συμμετάσχει και επιμεληθεί τη μουσική στο θέατρο στα:

Εθνικό Θέατρο - Επίδαυρος, Θέατρο Τέχνης Καρόλου Κουν, Εθνική Λυρική Σκηνή, Ωδείο Ηρώδου του Αττικού, Μέγαρο Μουσικής Αθηνών, Μέγαρο Μουσικής Θεσσαλονίκης, Θέατρο Παλλάς, Δημοτικό Θέατρο Πειραιά, Θέατρο Δ. Χορν, Θέατρο Κιβωτός, Θέατρο Μπάντμιντον, Κέντρο Πολιτισμού Ίδρυμα Σταύρος Νιάρχος, Δημοτικό Θέατρο Λυκαβηττού,                   Θέατρο Ακροπόλ.

Tα έργα είναι τα εξής: *[https://en.m.wikipedia.org/wiki/Little_Shop_of_Horrors_(musical) To Μαγαζάκι του Τρόμου]* / H Aγία Ιωάννα των Σφαγείων / *[[Τραχίνιες]]* / «*[https://en.m.wikipedia.org/wiki/Shrek_the_Musical Shrek the Musical]*» /[Δαίμονες](https://el.m.wikipedia.org/wiki/%CE%94%CE%B1%CE%AF%CE%BC%CE%BF%CE%BD%CE%B5%CF%82_(rock_opera))/ *[[Ιππόλυτος (τραγωδία)|Ιππόλυτος]]* / ''Ο'' ''Βιολιστής στη Στέγη'' / *[[Ιάσονας|Ο Ιάσονας και το Χρυσόμμαλο Δέρας]]* / *[[Εκκλησιάζουσες (κωμωδία)|Eκκλησιάζουσες]]* / «*[[West Side Story]]*» / ''Τα'' ''Ταξίδια του Γκιούλιβερ'' /  *[[Ερωτόκριτος]]* / «*[https://en.m.wikipedia.org/wiki/Once_(musical) Once]*» / *[https://en.m.wikipedia.org/wiki/The_Children%27s_Hour_(play) Ψίθυροι]*  / *[[Προμηθεύς Δεσμώτης|Προμηθέας Δεσμώτης]] | [[Ικέτιδες (Αισχύλου)|Ικέτιδες.]]* 

Η Μαρίνα Σάττι επίσης συνθέτει μουσική για θεατρικά έργα, ταινίες μικρού μήκους και διαφημίσεις. Παραδίδει και μαθήματα μουσικής και τραγουδιού σε Θέατρα, Πανεπιστήμια και Σχολές ανά την Ελλάδα.

Το 2024, συμμετείχε στην παράσταση *[[Ικέτιδες (Αισχύλου)|Ικέτιδες του Aισχύλου]],* εμφανιζόμενη για 5η φορά στην Επίδαυρο.

Aπό το 2007 έως το 2023, έχει συμμετάσχει σε 14 δίσκους άλλων καλλιτεχνών. Έχει συνθέσει και διασκευάσει 6 τραγούδια. Τραγουδάει σε 10 γλώσσες.

Το 2016, η Σάττι κυκλοφόρησε τo σινγκλ *Κούπες*, μια πρωτότυπη δική της διασκευή και παραγωγή του παραδοσιακού σμυρνέικου τραγουδιού *Θα Σπάσω Κούπες*. Το τραγούδι κέρδισε γρήγορα εντυπώσεις έχοντας φτάσει  μέχρι σήμερα τις 29 εκατομμύρια προβολές στο YouTube ενώ έχει συμπεριληφθεί στη συλλογή «Buddha Bar compilation albums: 20 Years Anniversary».

Aπό το 2007-2024 έχει τραγουδήσει σε 24 κινούμενα σχέδια. Τον Δεκέμβριο του 2016 και το 2024 συμμετείχε σε ολόκληρη τη μεταγλώττιση της ταινίας κινουμένων σχεδίων της Walt Disney Pictures *[[Βαϊάνα]] 1 και 2,* δανείζοντας τη φωνή της στη κεντρική ηρωίδα του έργου. Επίσης, το 2023 σε ολόκληρη την ταινία Μικρή Γοργόνα της Disney ως Άριελ.

Το τραγούδι της *Μάντισσα*, που κυκλοφόρησε τον Μάιο του 2017 σε δική της μουσική, ενορχήστρωση και παραγωγή σε στίχους του Μιχάλη Κουϊνέλη, έφτασε στην κορυφή των τσαρτς σε Ελλάδα και Βουλγαρία μέσα σε λιγότερο από μια εβδομάδα. Επίσης, μπήκε στο τσαρτ με τα 100 κορυφαία τραγούδια της Ευρωπαϊκής Ένωσης. Ανέβηκε και στα τσαρτς του Spotify, στο Βέλγιο. Το τραγούδι εξασφάλισε στη Σάττι διεθνή συνεργασία με τη δισκογραφική εταιρεία «Universal Music Berlin» ενώ πλέον έχει φτάσει τις 60 εκατομμύρια προβολές στο YouTube. Η *Μάντισσα* τράβηξε την προσοχή και του διεθνούς τύπου με την «Global Citizen», να το περιγράφει ως «το τραγούδι του καλοκαιριού» και το Αμερικάνικο Εθνικό Δημόσιο Ραδιόφωνο ως «την καλοκαιρινή επιτυχία που γεμίζει τους νέους με ελπίδα».

Τον Νοέμβριο του 2017, εμφανίστηκε στο «Europe On Stage» της Google που έλαβε χώρα στο Κέντρο Καλών Τεχνών στις Βρυξέλλες, συμμετέχοντας στα «10 πιο ενδιαφέροντα YouTube ακτ του 2017» ενώ τον Σεπτέμβριο του 2018 τραγούδησε μαζί με τις *fonés* στο «Champions of the Earth Awards» του Οργανισμού Ηνωμένων Εθνών στη Nέα Υόρκη. Την ίδια χρονιά ψηφίστηκε ως «Γυναίκα μουσικός της χρονιάς» από τους αναγνώστες του περιοδικού «Votre Beaute».

Η Σάττι έχει εμφανιστεί σε συναυλίες σε πάνω από 15 χώρες του εξωτερικού ενώ έχει συνεργαστεί με Έλληνες και ξένους καλλιτέχνες όπως τους Φοίβο Δεληβοριά, Νίκο Κυπουργό, Γιώργο Νταλάρα, Παύλο Παυλίδη, Διονύση Σαββόπουλο, ανάμεσα σε άλλους.

Τα έτη 2017 - 2023 η Μαρίνα Σάττι ταξίδεψε σε Ευρώπη, Η.Π.Α. και Αυστραλία, συμμετέχοντας σε μεγάλα φεστιβάλ και διεθνή σόου όπως το «Womad», «Trans Musicales» και αποτέλεσε το 1ο ελληνόφωνο σχήμα που φιλοξενήθηκε στο σόου της Αμερικής «KEXP».

**YENNA (2022)**

Στις 27 Μαΐου του 2022, κυκλοφόρησε το πρώτο της άλμπουμ με τίτλο *[[YENNA]]*. Απέσπασε εξαιρετικές κριτικές από τον κόσμο και από τα Ελληνικά και ξένα Μ.Μ.Ε.  Στα βραβεία UK Music Video Awards 2022, το τραγούδι Γιατί Πουλί’μ, ήταν υποψήφιο για το Best Alternative Video- Newcomer Award. Tην Σάττι, την κάλεσαν οι παγκόσμιες μουσικές πλατφόρμες COLORS και ΝOWNESS, για να τραγουδήσει τα τραγούδια, Πόνος Κρυφός και  Γιατί Πουλί´μ.Ακολούθησε μια επιτυχημένη περιοδεία διαρκείας 4 μηνών σε Ελλάδα και εξωτερικό.

### ''fonés''
Το 2016, η Μαρίνα Σάττι δημιούργησε τις *fonés*, ένα γυναικείο ακαπέλα σύνολο που ερμηνεύει πολυφωνικά παραδοσιακά τραγούδια από όλο τον κόσμο.

Η Σάττι και οι *fonés* έχουν εμφανιστεί στο Αρχαίο Θέατρο Επιδαύρου**,** στο Ωδείο Ηρώδου του Αττικού, στο Μέγαρο Μουσικής Αθηνών, στο Κέντρο Πολιτισμού Ίδρυμα Σταύρος Νιάρχος ενώ έχουν συνεργαστεί με καλλιτέχνες όπως τους Φοίβο Δεληβοριά, Δημήτρη Καλαντζή, Νίκο Κυπουργό, Γιώργο Νταλάρα, Παύλο Παυλίδη και Διονύση Σαββόπουλο. Επιπλέον, τον Μάιο του 2018 εμφανίστηκαν στο πολιτιστικό πρόγραμμα B-Fest 7 του περιοδικού *ΒΑΒΥΛΩΝΙΑ*.

Το καλοκαίρι του 2018, ερμήνευσαν τον ρόλο του χορού των Ωκεανίδων στην παράσταση Προμηθέας Δεσμώτης σε σκηνοθεσία της Μάρθας Φριντζήλα στο Μικρό Θέατρο Επιδαύρου. Τον Σεπτέμβριο του 2018, τραγούδησαν στην τελετή των Ηνωμένων Εθνών «Champions of the Earth Awards» στη Νέα Υόρκη ενώ τον Νοέμβριο της ίδιας χρονιάς τραγούδησαν στην τελετή αφής της φλόγας του 36ου Μαραθωνίου της Αθήνας.

Οι *fonés* αποτελούνται από τις τραγουδίστριες Ερασμία Μαρκίδη, Έλενα Λεώνη, Ελένη Ποζατζίδου και Βιργινία Φραγκούλατζη.

#### YALLA!
Η Σάττι εμπνεύστηκε τη δημιουργία μιας μουσικής παράστασης αποτελούμενη από όλα τα πολιτιστικά στοιχεία με τα οποία μεγάλωσε.

Τον Ιούνιο του 2018, η Σάττι και οι *fonés* εγκαινίασαν το YALLA!, μια παράσταση παραδοσιακής παγκόσμιας μουσικής και ποπ συνθέσεων της ίδιας. Το YALLA! παρουσιάστηκε για πρώτη φορά στο ανοιχτό Θέατρο Βράχων «Μελίνα Μερκούρη», στο πλαίσιο του Φεστιβάλ της Γενικής Γραμματείας Ισότητας των Φύλων, ενώ ανέβηκε στην Ελλάδα και το εξωτερικό.

Το καλοκαίρι του 2019, η εξελιγμένη μορφή της παράστασης YALLA 2.0 παρουσιάστηκε στο «Summer Nostos Festival» του Κέντρου Πολιτισμού Ίδρυμα Σταύρος Νιάρχος και στην Τεχνόπολη Δήμου Αθηναίων. Με την παρουσία 70 ανθρώπων επί σκηνής και συνδυάζοντας μουσική, χορογραφία και εντυπωσιακές εικόνες, το YALLA 2.0 κέρδισε γρήγορα εντυπώσεις για το μέγεθος και την αρτιότητα της παραγωγής.

### ''chóres''
Τo 2017, η Μαρίνα Σάττι, διοργάνωσε μια σειρά καλλιτεχνικών εκδηλώσεων με σκοπό την ανάδειξη του διεθνούς παραδοσιακού ρεπερτορίου. Η πρωτοβουλία αυτή προσείλκυσε το ενδιαφέρον πολλών νέων γυναικών οι οποίες εξέφρασαν την επιθυμία να μάθουν περισσότερα για το πολυφωνικό τραγούδι, σχηματίζοντας έτσι τη χορωδία *chóres*.

Το σύνολο *chóres* πρόκειται για ένα φυτώριο γυναικών, καλλιτεχνών και μη, αποτελούμενο από περισσότερες από 200 κοπέλες και γυναίκες όλων των ηλικιών, ηλικίας 15-64 χρονών με σκοπό την εκπαίδευση στη μουσική και το πολυφωνικό τραγούδι, τον χορό και την υποκριτική καθώς και την ανάπτυξη καλλιτεχνών με ευρεία παιδεία και κοινωνική αντίληψη.

Μετά την πρόσφατη περιοδεία τους το 2020, σε αρχαιολογικούς χώρους της Ελλάδας, σε συνεργασία με την εναλλακτική σκηνή της Εθνικής Λυρικής Σκηνής, οι *chóres*, μεταδίδουν το έργο τους, μέσα από το επίσημο κανάλι τους στο Youtube, ενώ οι πρώτες κριτικές από κοινό και ΜΜΕ, ήταν διθυραμβικές.

Στις 23 και 24 Αυγούστου 2024, παρουσιάστηκε η εμβληματική τραγωδία του Αισχύλου «*[[Ικέτιδες (Αισχύλου)|Ικέτιδες]]*», στο Αρχαίο Θέατρο της Επιδαύρου, στην οποία η Μαρίνα Σάττι εμφανίστηκε ως σολίστ, ως θεά Άρτεμις και θεά Αφροδίτη. Συμμετείχαν και οι χορωδοί από το γυναικείο χορωδιακό της σχήμα *CHÓRES*, που παίρνουν μέρος στον εντυπωσιακό πενηνταμελή Χορό. Επιπλέον, η Σάττι παρουσιάστηκε και στο Δημοτικό Θέατρο Λυκαβηττού αλλά και στο Ηρώδειο.

### [[Διαγωνισμός Τραγουδιού Eurovision 2024|Eurovision 2024]] / ''P.O.P.'' / ''POP TOO'' (από 2023–2025)
μικρογραφία|Η Μαρίνα Σάττι το 2025
Στις 24 Οκτωβρίου 2023 ανακοινώθηκε ότι θα εκπροσωπήσει την Ελλάδα στον 68ο Διαγωνισμό Τραγουδιού της Eurovision στο Μάλμε της Σουηδίας με το τραγούδι *[[Ζάρι (τραγούδι)|Ζάρι]]*. Το βίντεο κλιπ του τραγουδιού επεξεργάζεται με σατιρικό τρόπο τις έννοιες του «Έλληνα» και του «ξένου», καλώντας το κοινό να αναθεωρήσει στερεότυπα και προκαταλήψεις σχετικά με την ταυτότητά του. Στον τελικό του διαγωνισμού, στις 11 Μαΐου 2024, κατέλαβε την 11η θέση.  Στο televoting- ψηφοφορία κοινού, πήρε την 8η θέση.Το Ζάρι γνώρισε τεράστια επιτυχία στην Ελλάδα και στο εξωτερικό. Έγινε το πρώτο τραγούδι της Εurovision που έγινε διαμαντένιο από την ΙFPI, στην Ελλάδα. Ήρθε πρώτο στα τσαρτς των Spotify, YouTube και Βillboard στην Ελλάδα. Μπήκε στην 18η θέση στο παγκόσμιο Spotify και μέσα στις πρώτες 50 θέσεις, στο YouTube. Έγινε πρώτο στο YouTube και στα iTunes στην Ευρώπη.  Aνέβηκε στα τσαρτς 29 χωρών, έως και την Ιαπωνία .Η Σάττι αναδείχτηκε νικήτρια του βραβείου για την καλύτερη σκηνική παρουσία και ερμηνεία- Onstage Ensemble 2024- το οποίο απονεμήθηκε από το κοινό της Eurovision. Τον Ιανουάριο του 2025, κέρδισε με το Ζάρι, για δεύτερη φορά την 10η θέση μέσα από τα 250 καλύτερα τραγούδια στην ιστορία της Εurovision, από τον θεσμό.

Στις 14 Μαΐου 2024, κυκλοφόρησε το πρώτο της EP με τίτλο *[[P.O.P. (EP)|P.O.P.]]* (*x2 πλατινένιο)*, το οποίο περιλαμβάνει τα τραγούδια: *Tucutum* (*πλατινένιο*), *[[Ζάρι (τραγούδι)|Ζάρι]]* (*διαμαντένιο*), *Στην Υγειά Μας*, *LaLaLaLa* (*x3 πλατινένιο, πρώτα 200 YouTube σε παγκόσμιες τάσεις),* *Είμαι Καλά, Αχ Θάλασσα* (*χρυσό*) και *Mixtape* (*x2 πλατινένιο*, στο οποίο συμμετέχουν φωνητικά οι: Λευτέρης Πανταζής, Rack, VLOSPA, Oge, Έφη Θώδη και Νίκος Κωδωνάς).Έγινε μεγάλη επιτυχία στην Ελλάδα. Σε μόλις λίγες μέρες, βρέθηκε στην 8η θέση των 10 δημοφιλέστερων άλμπουμ παγκοσμίως αλλά και στη 10η θέση των κορυφαίων άλμπουμ του Ηνωμένου Βασιλείου στο Spotify. H Σάττι τα έσοδα από το βίντεο κλιπ του τραγουδιού *Αχ, Θάλασσα,* τα έδωσε στον ΟΗΕ, για τα παιδιά πρόσφυγες. Ένα χρόνο μετά, έγινε και επίσημα υποστηρίκτρια των παιδιών προσφύγων, της Ύπατης Αρμοστείας του ΟΗΕ. Για το βίντεο κλιπ του *Αχ, Θάλασσα*, κέρδισε το Βραβείο Cultural Impact Award από τα Berlin Commercial Awards 2024. Ακολούθησε μια επιτυχημένη περιοδεία 6 μηνών με προπωλημένα εισιτήρια σε Ελλάδα και εξωτερικό.

Τον Ιούνιο του 2024, τιμήθηκε με το βραβείο «Καλύτερου Ποπ Καλλιτέχνη» στα Mad VMA, για τη συμβολή της στην ελληνική ποπ μουσική.

Στις 6 Δεκεμβρίου 2024, κυκλοφόρησε το σινγκλ *Ανατολή*, το οποίο κατέκτησε μια θέση στα ελληνικά τσαρτς, αποσπώντας καλές κριτικές από το κοινό. Στις 24 Ιανουαρίου 2025, κυκλοφόρησε και το τραγούδι *Επάνω στο Τραπέζι.* Το βιντεοκλίπ του τραγουδιού επιχειρεί να σκιαγραφήσει την άγρια πλευρά της δημοσιότητας, την οποία έχει βιώσει η ίδια, χρησιμοποιώντας χορευτικό βαλκανικό ήχο. Στις 24 Μαρτίου 2025, κυκλοφόρησε με τον Saske το τραγούδι *Έλα Έλα*.

Στις 25 Απριλίου 2025, κυκλοφόρησε το δεύτερο στούντιο άλμπουμ που εξέδωσε, το *[[POP TOO]]*, το οποίο αποτελεί τη συνέχεια του *[[P.O.P. (EP)|P.O.P.]].* Στο άλμπουμ περιλαμβάνονται τα τραγούδια: *Ανατολή* (*x4* *πλατινένιο*), *Λόλα (πλατινένιο),* *Επάνω στο Τραπέζι (πλατινένιο)*, *Έλα Έλα* με Saske (×*2πλατινένιο*), *Αυτοκίνητο*, *Μπλουζάκι* (*x2πλατινένιο),* *Καβουράκια* (με Locomondo), *Bye Bye* (με Νέγρο του Μοριά), *IGaga!* και *POP* (με Tso). Με τα τραγούδια *Λόλα* και *Επάνω στο Τραπέζι*, έγινε η μοναδική γυναίκα καλλιτέχνης που κατάφερε να κατακτήσει δύο διαφορετικές φορές την κορυφή των τάσεων του YouTube στην Ελλάδα μέσα στο 2025. Το *Λόλα* μάλιστα έφτασε μέχρι το νούμερο 55 των παγκόσμιων τάσεων του YouTube, σημειώνοντας διεθνή απήχηση. Το άλμπουμ της εξελίχθηκε στο πιο εμπορικό έργο από Ελληνίδα καλλιτέχνη για τη χρονιά, καταγράφοντας επιτυχία σε περισσότερες από 50 χώρες και μπαίνοντας στα τσαρτς διεθνώς. Ακολούθησε μια επιτυχημένη περιοδεία τριών μηνών στην Ελλάδα και το εξωτερικό.

Η Σάττι είναι η πρώτη Ελληνίδα καλλιτέχνης που συμμετείχε στην παγκόσμια καμπάνια «Spotify Singles», με μια μοναδική ελληνική διασκευή του πορτογαλικού τραγουδιού «*saudade, saudade*» της MARO, την οποία μετονόμασε σε *Φοβάμαι*. Η ηχογράφηση πραγματοποιήθηκε τον Μάρτιο του 2025, στα στούντιο του Spotify στη Στοκχόλμη, έπειτα από επίσημη πρόσκληση της ίδιας της πλατφόρμας. Το σινγκλ κυκλοφόρησε επίσημα στο Spotify στις 5 Μαΐου 2025. Το κομμάτι μπήκε σε επιλεγμένες λίστες του παγκόσμιου Spotify, μέχρι και στην Ινδία, ακόμα ένα σπάνιο επίτευγμα για Έλληνα καλλιτέχνη.

Στις 13 Μαΐου 2025, η Σάττι εμφανίστηκε ως προσκεκλημένη στον Πρώτο Ημιτελικό του Διαγωνισμού Τραγουδιού της Eurovision 2025, που πραγματοποιήθηκε στη Βασιλεία της Ελβετίας. Μαζί με τρεις περσινούς εκπροσώπους — την Τζέρι Χέιλ (Ουκρανία), την Ιολάντα Κώστα (Πορτογαλία) και τον Σιλβέστερ Μπεστ (Λιθουανία) — ερμήνευσαν το νικητήριο τραγούδι της Eurovision 1988 για την Ελβετία, *Ne Partez Pas Sans Moi*, που είχε πρωτοτραγουδήσει η Σελίν Ντιόν.

Η Σάττι κόσμησε το εξώφυλλο της ελληνικής Vogue για το τεύχος Ιουνίου 2025.

### Συνεργασίες (2025)
Συνεργάστηκε με τον Oge στο τραγούδι *Cosmos*, στο άλμπουμ του, *Status 2*, που κυκλοφόρησε στις 11 Απριλίου 2025. Στις 29 Iουνίου κυκλοφόρησε τρεις διασκευές του τραγουδιού Fashion Killah με τον Τso από το τραγούδι *POP* από το άλμπουμ της, *POP TOO*.Συνεργάστηκε με τον Bloody Hawk στο τραγούδι *Δε Φοβάμαι* (*χρυσό*) που περιλαμβάνεται στο άλμπουμ του, *Fthina Tricks 3*, το οποίο κυκλοφόρησε στις 30 Μαΐου 2025. Συνεργάστηκε με τον G-KAL, τον ΕRMIS και τον Oge για τη σύνθεση στο τραγούδι της Αναστασίας *Το Δειλινό*, του άλμπουμ της *Σαν* *Όνειρο,* το οποίο κυκλοφόρησε στις 6 Αυγούστου.Επίσης, συνεργάστηκε και με τον VLOSPA στο τραγούδι *Παιδιά Του Φεγγαριού* (*χρυσό* - με LEX και Dof Twogee) που περιλαμβάνεται στο άλμπουμ του, *Παιδιά του Φεγγαριού*, το οποίο κυκλοφόρησε στις 3 Οκτωβρίου 2025. Τον Noέμβριο 2025, ξανά συνεργάστηκε με τον Bloody Hawk, για το τραγούδι *Βήματα*. Η Σάττι με τον Τso κυκλοφόρησαν το τραγούδι *Ipnos,*  στις 28 Νοεμβρίου 2025.

Στις 16 Ιουνίου 2025, στα Mad VMA, απέσπασε δύο βραβεία: «Καλύτερο Άλμπουμ» για το *P.O.P.* και «Καλύτερο ΠΟΠ Adult» για το τραγούδι *Αχ, Θάλασσα*.  

Η Σάττι για δεύτερη φορά στην καριέρα της  υπήρξε υποψήφια στα UK Music Video Awards, τον κορυφαίο θεσμό παγκοσμίως για τα μουσικά βίντεο και την παραγωγή. Στα Βραβεία 2025 ήταν υποψήφια για το τραγούδι *Λόλα* στην κατηγορία Craft & Technical: Best Cinematography in a Video – Newcomer.

**Συνεργασίες (2026)**

Στις 2 Φεβρουαρίου, η Σάττι κυκλοφόρησε το τραγούδι “Εδώ”, μαζί με τον Leon of Athens.

## Δισκογραφικές Διακρίσεις
### Στούντιο Άλμπουμ

### EP / Σινγκλ

## Θέατρο
Η Σάττι έχει ασχοληθεί ενεργά με το θέατρο για πάνω από από μια δεκαετία, έχοντας συμμετάσχει σε σημαντικό αριθμό παραστάσεων ως ηθοποιός και μουσικοσυνθέτης. Έχει συνεργαστεί με το Εθνικό Θέατρο, την Εθνική Λυρική Σκηνή, το Φεστιβάλ Αθηνών καθώς και με σκηνοθέτες όπως τους Ακύλλα Καραζήση**,** Λυδία Κονιόρδου, Νίκο Μαστοράκη, Θωμά Μοσχόπουλο, Κωνσταντίνο Ρήγο, ανάμεσα σε άλλους.

## Εξωτερικοί σύνδεσμοι

* 
* 
* 
* 

## Παραπομπές


Κατηγορία:Ελληνίδες τραγουδίστριες
Κατηγορία:Ελληνίδες ηθοποιοί φωνής
Κατηγορία:Ελληνίδες τραγουδίστριες ποπ
Κατηγορία:Συμμετέχοντες στο διαγωνισμό τραγουδιού Eurovision με την Ελλάδα
Κατηγορία:Συμμετέχοντες στη Eurovision
Κατηγορία:Διαγωνισμός Τραγουδιού Eurovision 2024